Document ID: 32002D0300

Απόφαση της Επιτροπής
της 18ης Απριλίου 2002
περί καταρτίσεως του καταλόγου των εγκεκριμένων ζωνών ως προς Bonamia ostreae ή/και Marteilia refringens
[κοινοποιηθείσα υπό τον αριθμό Ε(2002) 1426]
(Κείμενο που παρουσιάζει ενδιαφέρον για τον ΕΟΧ)
(2002/300/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας(1), όπως τροποποιήθηκε τελευταία από την οδηγία 98/45/ΕΚ(2), και ιδίως το άρθρο 5,
Εκτιμώντας τα ακόλουθα:
(1) Προκειμένου να αποκτήσουν για μία ή περισσότερες από τις νόσους βοναμίωση και μαρτειλίωση οι οποίες προσβάλλουν τα μαλάκια - αν προκληθούν από τους παθογόνους παράγοντες Bonamia ostreae (B. ostreae) και Marteilia refringens (M. refringens) - καθεστώς εγκεκριμένης ζώνης, τα κράτη μέλη υποχρεούνται να υποβάλλουν τα ενδεδειγμένα δικαιολογητικά και τους εθνικούς κανόνες με τους οποίους διασφαλίζεται συμμόρφωση προς τις προϋποθέσεις που διατυπώνονται στην οδηγία 91/67/ΕΟΚ.
(2) Με την απόφαση 93/55/ΕΟΚ της Επιτροπής(3), όπως τροποποιήθηκε από την απόφαση 93/169/ΕΟΚ(4), τροποποιούνται οι εγγυήσεις ως προς την εισαγωγή μαλακίων στις περιοχές για τις οποίες έχει εγκριθεί πρόγραμμα σχετικά με τη B. ostreae και τη M. refringens.
(3) Με την απόφαση 93/56/ΕΟΚ της Επιτροπής(5) εγκρίθηκε το πρόγραμμα όσον αφορά τη βοναμίωση και μαρτειλίωση στην Ιρλανδία.
(4) Ο κανονισμός (ΕΟΚ) αριθ. 706/73 του Συμβουλίου, της 12ης Μαρτίου 1973, περί της κοινοτικής ρυθμίσεως που εφαρμόζεται στις αγγλονορμανδικές νήσους και στη νήσο του Man σχετικά με τις συναλλαγές γεωργικών προϊόντων(6), όπως τροποποιήθηκε από τον κανονισμό (ΕΟΚ) αριθ. 1174/86(7), ορίζει ότι η κτηνιατρική νομοθεσία εφαρμόζεται στις ανωτέρω νήσους υπό τους ίδιους όρους όπως στο Ηνωμένο Βασίλειο για όσα προϊόντα εισάγονται στις νήσους ή εξάγονται από αυτές προς την Κοινότητα.
(5) Τα προγράμματα όσον αφορά τη βοναμίωση και μαρτειλίωση, τα οποία υποβλήθηκαν από το Ηνωμένο Βασίλειο, εγκρίθηκαν με τις αποφάσεις της Επιτροπής 92/528/ΕΟΚ(8) (Μεγάλη Βρετανία και Βόρειος Ιρλανδία), 93/57/ΕΟΚ(9) (Jersey), 93/58/ΕΟΚ(10) (Guernsey) και 93/59/ΕΟΚ(11) (νήσος του Man) αντιστοίχως.
(6) Η Ιρλανδία υπέβαλε τα ενδεδειγμένα δικαιολογητικά που απαιτούνται για την απόκτηση καθεστώτος εγκεκριμένης ζώνης ως προς τη B. ostreae και τη M. refringens για ορισμένες περιοχές της Ιρλανδίας, καθώς και τους εθνικούς κανόνες με τους οποίους διασφαλίζεται συμμόρφωση προς τις απαιτήσεις για τη διατήρηση του καθεστώτος εγκεκριμένης ζώνης.
(7) Το Ηνωμένο Βασίλειο υπέβαλε τα ενδεδειγμένα δικαιολογητικά που απαιτούνται για την απόκτηση καθεστώτος εγκεκριμένης ζώνης ως προς τη B. ostreae και τη M. refringens για ορισμένες περιοχές, καθώς και τους αντίστοιχους εθνικούς κανόνες με τους οποίους διασφαλίζεται συμμόρφωση προς τις απαιτήσεις για τη διατήρηση του καθεστώτος εγκεκριμένης ζώνης.
(8) Από την τεκμηρίωση που έστειλαν η Ιρλανδία και το Ηνωμένο Βασίλειο για τις οικείες ζώνες φαίνεται ότι οι τελευταίες πληρούν τις απαιτήσεις του άρθρου 5 της οδηγίας 91/67/ΕΟΚ. Ως εκ τούτου είναι ικανές να υπαχθούν σε καθεστώς εγκεκριμένων ζωνών.
(9) Χάριν σαφήνειας και απλότητας, είναι σκόπιμο να συνταχθεί ενιαίος κατάλογος όλων των εγκεκριμένων ζωνών ως προς τη βοναμίωση και τη μαρτειλίωση, να καταργηθούν δε οι αποφάσεις με τις οποίες εγκρίθηκαν προγράμματα που εφαρμόζονταν προηγουμένως στις ζώνες οι οποίες έπειτα απέκτησαν καθεστώς εγκεκριμένης ζώνης.
(10) Θα πρέπει κατά συνέπεια να καταργηθούν οι αποφάσεις 92/528/ΕΟΚ, 93/56/ΕΟΚ, 93/57/ΕΟΚ, 93/58/ΕΟΚ και 93/59/ΕΟΚ, και να αντικατασταθούν από την παρούσα απόφαση.
(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα παρατίθενται οι ζώνες που έχουν αναγνωρισθεί ως εγκεκριμένες ζώνες σχετικά με τη B. ostreae και τη M. refringens.
Άρθρο 2
Με το παρόν καταργούνται οι αποφάσεις 92/528/ΕΟΚ, 93/56/ΕΟΚ, 93/57/ΕΟΚ, 93/58/ΕΟΚ και 93/59/ΕΟΚ.
Οι παραπομπές στις καταργούμενες αποφάσεις θεωρούνται ως παραπομπές στην παρούσα απόφαση.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 18 Απριλίου 2002.

Labels: 0
17
6